KOMUNIKAZZJONI MILL-KUMMISSJONI LILL-KUNSILL li tipprovdi informazzjoni supplimentari għar-Rapport tal-Kummissjoni dwar il-klawsola ta' eċċezzjoni tat-13 ta' Lulju 2011 /* KUMM/2011/0829 finali */





INTRODUZZJONI L-Artikolu 10 tal-Anness XI tar-Regolament tal-Kunsill li jistabbilixxi r-Regolamenti tal-Persunal għall-uffiċjali tal-UE huwa klawsola ta' eċċezzjoni li hi soġġetta għall-kundizzjonijiet legali. Sabiex tintuża din il-klawsola – li tkun twassal għal proċedura leġiżlattiva bbażata fuq l-Artikolu 336 tat-TFUE -, għandu jiġi analizzat jekk dawn il-kundizzjonijiet legali ġewx milħuqa jew le. Jekk il-kundizzjonijiet ma jiġux milħuqa, l-użu tal-klawsola jista' jiġi kkontestat fil-Qorti mill-individwi u l-istituzzjonijiet kollha kkonċernati jew minn dawk li sempliċiment x'aktarx ġew affettwati, u f'każ li l-litigazzjoni tintrebaħ, dan jista' jwassal għal obbligu addizzjonali għall-baġit tal-UE sabiex jitħallas l-imgħax fuq il-pagament tard f'każ ta' postijiet tax-xogħol fejn l-aġġustament tal-pagi u l-pensjonijiet huwa pożittiv. Huwa importanti li jiġi sottolinjat li anki jekk il-kundizzjonijiet għall-użu tal-Artikolu 10 (flimkien mal-Artikolu 336 tat-TFUE) ma jiġux milħuqa, dan xorta jippermetti l-użu dirett tal-Artikolu 336 tat-TFUE sabiex jiġu mmodifikati r-Regolamenti tal-Persunal jekk dan jitqies bħala politikament xieraq. Bħal ma ġie spjegat fir-Rapport dwar il-klawsola ta' eċċezzjoni sottomess f'Lulju tal-2011, il-klawsola ta' eċċezzjoni tistabbilixxi dawn il-kundizzjonijiet li għandhom ilkoll jintlaħqu qabel ma tittieħed kwalunkwe azzjoni: - id-deterjorament għandu jkun kemm serju kif ukoll mhux mistenni, - irid ikun jaffettwa s-sitwazzjoni ekonomika u soċjali fil-livell tal-Unjoni, - irid jiġi vvalutat fid-dawl ta' dejta oġġettiva pprovduta mill-Kummissjoni; - u d-deterjorament irid ikun tali li l-metodu ma jkunx jista' jqisu b'mod xieraq minħabba n-natura eċċezzjonali tiegħu f'termini ta' żmien u ta' daqs. Infatti, il-Qorti sabet li, l-ewwel nett il-klawsola ta' eċċezzjoni tista' tiġi applikata biss " f'sitwazzjoni straordinarja " (il-paragrafu 74 tas-sentenza tal-Qorti tal-Ġustizzja fil-Kawża C-40/10) u, it-tieni nett, li hija "tippermetti li jittieħdu inkunsiderazzjoni l-konsegwenzi ta’ deterjorament fis-sitwazzjoni ekonomika u soċjali li jkun kemm gravi kif ukoll mhux mistenni meta, skont il-metodu normali , ir-remunerazzjoni tal-uffiċjali ma tiġix aġġustata malajr biżżejjed " (il-paragrafu 75). Fil-qafas tal-aġġustament annwali tal-2010 il-Kunsill talab lill-Kummissjoni biex tissottometti, fuq il-bażi tal-klawsola ta' eċċezzjoni, proposti xierqa sabiex il-Parlament Ewropew u l-Kunsill jadottawhom qabel l-aħħar tal-2011. L-abbozz tar-rapport tal-Kummissjoni dwar il-klawsola ta' eċċezzjoni ġie ppreżentat b'mod informali lill-grupp ta' ħidma tal-Kunsill fit-30 ta' Ġunju 2011 u fit-13 ta' Lulju 2011 ir-Rapport ġie adottat b'mod formali mill-Kummissjoni, f'konformità mal-perjodu ta' żmien stabbilit mill-Kunsill. Ir-Rapport tal-Kummisjoni tat-13 ta' Lulju 2011 dwar il-klawsola ta' eċċezzjoni kien fih numru sostanzjali ta' indikaturi ekonomiċi u soċjali sabiex jevalwa jekk hemmx bżonn illi tintuża l-klawsola ta' eċċezzjoni fl-2011 u kien ibbażat fuq il-Previżjonijiet Ekonomiċi Ewropej tar-Rebbiegħa li nħarġu mid-DĠ ECFIN fit-13 ta' Mejju 2011. Dan ir-Rapport wera li ma kien hemm l-ebda deterjorament serju jew mhux mistenni fis-sitwazzjoni ekonomika u soċjali fl-Unjoni matul il-perjodu ta' referenza li jkopri mill-1 ta' Lulju 2010 sa nofs Mejju 2011. Sabiex tiġi indirizzata t-talba tal-Kunsill tal-4 ta' Novembru 2011, dan id-dokument se jieħu inkunsiderazzjoni l-aktar żviluppi reċenti li saru fl-Unjoni Ewropea mill-Previżjoni Ekonomika Ewropea tar-Rebbiegħa sal-lum. Il-Previżjoni maħruġa mid-DĠ ECFIN fl-10 ta' Novembru 2011 tindika xejriet inqas ottimistiċi għall-2011 minn dawk indikati mill-Previżjoni tar-Rebbiegħa fir-rigward tal-indikaturi ekonomiċi u soċjali. L-irkupru jinsab staġnat u d-dehra ġenerali tal-ekonomija Ewropea marret għall-agħar. Id-deterjorament tal-fiduċja u t-taqlib qawwi finanzjarju qed jaffettwaw l-investiment u l-konsum, filwaqt li l-konsolidazzjoni fiskali urġenti qed tkun ta' piż fuq id-domanda interna u l-kundizzjonijiet ekonomiċi globali li dejjem qed jiddgħajfu qed iżommu lura l-esportazzjoni. L-irkupru f'dawn l-aħħar sentejn wassal biss għal tkabbir kajman tal-impjiegi. Madankollu, minkejja li l-indikaturi fuq perjodu ta’ żmien qasir qed juru tnaqqis dejjem aktar fl-attività ekonomika tal-UE, ir-rendiment ġenerali tat-tkabbir ekonomiku għas-sena attwali huwa xorta waħda relattivament b’saħħtu minħabba bidu tajjeb fl-ewwel kwart tas-sena u t-tkabbir fil-PDG huwa mistenni għal 1.6 %. Minkejja li huwa mistenni tnaqqis qawwi, il-kundizzjonijiet ekonomiċi u soċjali ma jistgħux jikkwalifikaw bħala straordinarji fir-rigward tal-metodu, u dan ikun jiġġustifika l-applikazzjoni ta’ miżuri li jmorru lil hinn mill-metodu. Infatti, din l-istampa xejn sabiħa affettwat ukoll il-pagi fis-settur pubbliku tal-Istati Membri, b'mod partikolari minħabba l-ħtieġa ta' konsolidazzjoni finanzjarja fl-Istati Membri, u huma mistennija żidiet modesti fil-pagi tal-impjegati tas-settur pubbliku meta mqabbla maż-żidiet fil-kumpens għall-impjegati fl-ekonomija totali ta’ din is-sena (3 %). It-telf fil-kapaċità tal-akkwist tal-uffiċjali nazzjonali fil-gvern ċentrali sa Lulju tal-2011 permezz tal-applikazzjoni tal-metodu, se japplika bl-istess mod għall-uffiċjali tal-UE u se jirriżulta fi tnaqqis ta' 1.8 % fil-pagi reali fuq il-postijiet tax-xogħol kollha tal-impjegati tal-UE. Id-dehra ġenerali ekonomika li dejjem sejra għall-agħar ma wasslitx għal ċirkostanzi li minħabba fihom il-'metodu normali' ma setax jaħdem u ma setax jirrifletti d-deċiżjonijiet meħuda mill-Istati Membri dwar l-uffiċjali nazzjonali. It-tkabbir ekonomiku fl-UE huwa mistenni li se jistaġna fl-aħħar kwart tal-2011 u fl-2012 it-tkabbir ekonomiku huwa mistenni li jkun modest ħafna. Jekk is-sitwazzjoni ekonomika tkompli tiddeterjora aktar u ġġiegħel lill-Istati Membri jieħdu azzjonijiet fuq livell nazzjonali li ma jkunux jistgħu jiġu koperti mill-applikazzjoni normali tal-metodu, il-Kummissjoni, skont il-prinċipju ta' kooperazzjoni leali kif sottolinjat mill-Qorti tal-Ġustizzja, se tipproponi li tuża l-klawsola ta' eċċezzjoni sabiex tieħu inkunsiderazzjoni l-miżuri fuq livell nazzjonali u biex tnaqqas ukoll id-dewmien fiż-żmien bejn id-dħul fis-seħħ ta’ dawn il-miżuri u l-aġġustament annwali li jmiss fi żmien sena. Il-Kummissjoni tixtieq tfakkar li l-miżuri u r-riformi ta' awsterità li huma rrakkomandati, ippjanati jew implimentati fl-Istati Membri huma riflessi fl-abbozz tal-proposta tagħha għal Reviżjoni tar-Regolamenti tal-Persunal li hi bbażata direttament fuq l-Artikolu 336 tat-TFUE u li tkun tiġġenera tfaddil konsiderevoli ta' aktar minn biljun Euro matul il-Qafas Finanzjarju Multiannwali li jmiss u ta’ aktar minn biljun fis-sena fit-tul taż-żmien. PREVIżJONI EKONOMIKA EWROPEA TAL-ħARIFA TAL-2011 L-UE esperjenzat tkabbir ekonomiku fl-2010 u fl-2011 Ir-reċessjoni ntemmet fil-ħarifa tal-2009 u stabbilixxiet il-kundizzjonijiet għal irkupru fl-2010. Kollox ma' kollox, għas-sena 2010 kollha, il-PDG żdied bi 2.0 % fl-UE u b'1.9 % fiż-żona tal-Euro.[1] Il-Previżjoni Ekonomika Ewropea tal-Ħarifa tal-2011 tindika li l-indikaturi għal perjodu ta’ żmien qasir qed juru tnaqqis kontinwu fl-attività ekonomika tal-UE, il-Previżjoni tikkonferma wkoll, madankollu, li l-ekonomija tal-UE se tkompli tikber fl-2011 bis-saħħa tal-bidu tajjeb li kien hemm fl-ewwel kwart tas-sena. Hekk kif il-Previżjoni tar-Rebbiegħa għall-2011 (tkabbir ta’ 1.6 % fiż-żona ewro u ta’ 1.8 % fl-UE) ġew riveduti 'l isfel, it-tkabbir ekonomiku fl-Ewropa hu mistenni li jkompli fl-2011 flimkien ma' xejra ta' madwar 1.5 % (fiż-żona ewro) u 1.6 % (fl-UE) fl-2011. Fl-aħħar kwart tal-2011, hu previst li t-tkabbir tal-PDG se jistaġna filwaqt li lejn l-aħħar tal-2012 it-tkabbir ekonomiku se jakkwista biss daqsxejn ta' trazzjoni modesta. Madankollu t-tnaqqis fl-irkupru ekonomiku fl-2011 ma jistax jitqabbel mat-taqlib li affettwa lill-Unjoni fl-2008 u fl-2009, meta t-tkabbir ekonomiku naqas minn 3.2 % fl-2007 għal 0.3 % fl-2008 u mbagħad waqa' fiż-żona negattiva għall-aħħar, jiġifieri ta' -4.2 % fl-2009. [pic] Is-sitwazzjoni fis-suq tax-xogħol baqgħet stabbli fl-2010 u fl-2011 Il-Previżjoni Ekonomika Ewropea tal-Ħarifa tal-2011 uriet li l-għadd ta' impjegati fix-xogħol beda jiżdied bil-mod fl-aħħar tal-2010, hekk kif iż-żieda fis-sigħat ta' ħidma stabilizzat ruħha. Id-dewmien fir-rispons marbut mal-impjiegi għall-irkupru kien jikkorrespondi maż-żamma ta' impjegati waqt ir-reċessjoni u kien jinvolvi qabża 'l quddiem fil-produttività tal-impjegati. Minkejja t-titjib fit-tkabbir ekonomiku tal-UE, il-ħolqien tax-xogħol kien dgħajjef u ma kienx biżżejjed biex iwassal għal tnaqqis sinifikanti fir-rata tal-qgħad. Kemm fiż-żona tal-euro kif ukoll fl-UE, ir-rata tal-qgħad fl-2010 u fl-2011 varjat biss b'mod marġinali. Għalkemm riveduti daqsxejn 'il fuq, ir-rata tal-qgħad fl-UE hija mbassra li tibqa' stabbli fl-2011, fuq l-istess livell ta' 9.7 % bħal fl-2010 skont il-Previżjoni tal-Ħarifa (ara l-Figura ta' hawn isfel). Dawn il-figuri baqgħu konformi mal-Previżjoni tar-Rebbiegħa li bassret li r-rata tal-qgħad fl-UE se tonqos bi ftit fl-2011 u li se tilħaq livell ta' 9.5 %. Huwa f'dan ir-rigward illi jidher b'mod speċjali li t-tkabbir tal-impjiegi hu mistenni li jkun pożittiv fl-UE fl-2011 (0.4 %) wara li naqas għal sentejn (-1.8 % fl-2009 u -0.5 % fl-2010). [pic] [pic] Il-kumpens għall-impjegati fis-settur privat u fl-ekonomija totali qed jiżdied fl-2010 u fl-2011 Il-Kummissjoni tqis li jista' jkun utli li titqabbel is-sitwazzjoni tal-impjegati fis-settur pubbliku mal-ekonomija totali fl-UE. Għal dan il-għan, nistgħu nikkunsidraw il-kumpens għall-impjegati, li jkejjel l-ispejjeż totali tax-xogħol għall-impjegati kollha, definiti bħala pagi grossi li jinkludu s-sahra u l-bonusijiet, flimkien mal-benefiċċji riċevuti in natura u l-kontribuzzjonijiet soċjali ta' min iħaddem[2], kemm fis-settur pubbliku (is-settur tal-gvern ġenerali[3]) kif ukoll fl-ekonomija totali. Il-Previżjoni Ekonomika Ewropea tal-Ħarifa tal-2011 stenniet li l-kumpens għall-impjegati fl-ekonomija totali se jiżdied b'rati annwali ta' 2-3 % fis-snin li ġejjin. Fis-snin ta' qabel il-kumpens għall-impjegati fl-ekonomija totali żdied b'5.2 % fl-2007 u b'4.4 % fl-2008 iżda naqas b'0.3 % fl-2009 fil-qalba tat-taqlib finanzjarju, filwaqt li l-PDG waqa' b'4.2 %. Fl-2011, il-kumpens għall-impjegati fl-ekonomija totali hu mistenni li jiżdied għal 3.0 %, li huwa aktar miċ-ċifra prevista fir-rebbiegħa (2.4 %). Iż-żieda annwali fil-kumpens għall-impjegati fis-settur pubbliku naqset minn 3.4 % fl-2009 għal 1.2 % fl-2010. Skont il-Previżjoni tal-Ħarifa din ix-xejra hi mistennija li tkompli fl-2011 (0.6 %). F'termini reali, il-kumpens tal-impjegati fis-settur pubbliku hu mistenni li jkun ta' 2.2 %, li hu konformi mat-telf fil-kapaċità tal-akkwist tal-uffiċjali nazzjonali mkejjel bil-metodu (-1.8 %), li għandu jiġi applikat għall-impjegati tal-UE. [pic] [pic] Il-finanzi pubbliċi huma preokkupanti Is-sena-2011 tirrappreżenta l-bidla mill-istabbilizzazzjoni għall-konsolidazzjoni tal-finanzi pubbliċi. Wara li naqas minn 6.9 % fl-2009 għal 6.6 % fl-2010, id-defiċit tal-gvern ġenerali fl-UE huwa għalhekk imbassar li se jonqos aktar. Ir-riżultati tad-defiċit fiskali għall-2011 issa huma mbassra li se jammontaw għal 4.7 % tal-PDG fl-UE u għal 4.1 % fiż-żona tal-euro. Il-miżuri ta' konsolidazzjoni ulterjuri li huma probabbli, iżda li għadhom ma ġewx promulgati, ġew imwarrba mill-Previżjoni tal-Ħarifa. Interventi li jiswew il-flus min-naħa tal-Istati Membri kellhom impatt sinifikanti fuq il-finanzi pubbliċi għalkemm l-oriġini tad-djun pubbliċi fil-biċċa l-kbira tal-Istati Membri jmur lura għal qabel l-aħħar kriżi. Kollox ma' kollox, fl-2010 id-dejn pubbliku laħaq 80.3 % tal-PDG fl-UE u huwa mistenni li jibqa' f'livell simili fl-2011 (82.5 % tal-PDG) skont il-Previżjoni tal-Ħarifa (ara il-Figura ta' hawn isfel). Il-figuri tad-dejn pubbliku baqgħu l-istess bħal fil-Previżjoni tar-Rebbiegħa (82.3 % tal-PDG fl-2011). [pic] Kollox ma' kollox, il-kwistjoni tal-finanzi pubbliċi tibqa' punt ta' tħassib ewlieni għall-UE u b'mod partikolari għaż-żona tal-Euro. Dan it-tħassib jirriżulta, minn tal-inqas, mis-sena 2007, filwaqt li qed jittieħdu miżuri li jaġġustaw il-finanzi pubbliċi. Għalkemm dawn il-miżuri wasslu għal titjib gradwali tal-bilanċ tal-gvern ġenerali, l-iżviluppi reċenti indikaw li l-impatt tal-livell ta' dejn li qed jiżdied fuq is-sostenibilità tal-finanzi pubbliċi u l-effetti qawwija tagħhom għas-swieq tad-dejn sovran jikkostitwixxu l-isfida ewlenija. It-tkabbir ekonomiku aktar dgħajjef wassal għad-deterjorament tal-baġits u tefa' l-attenzjoni fuq is-sostenibilità tal-finanzi pubbliċi. Din hija r-raġuni prinċipali għalfejn hu mistenni li se jiġu ffriżati l-pagi jew li se jkun hemm biss żieda modesta fil-pagi tas-settur pubbliku tal-Unjoni Ewropea. Madankollu, l-impjegati pubbliċi fl-Istati Membri se jkomplu jħossu l-konsegwenzi tat-taqlib fil-finanzi pubbliċi għal żmien twil, minħabba l-ħtieġa li jsir tnaqqis fiskali sinifikanti fis-snin li ġejjin. Dan bla ebda dubju se jkollu impatt dirett fuq il-pagi tal-uffiċjali tal-UE, li, permezz tal-applikazzjoni tal-metodu, se jsegwu kwalunkwe tibdil li jsir fil-pagi tal-uffiċjali nazzjonali. L-inflazzjoni għadha baxxa L-inflazzjoni tal-Indiċi armonizzat tal-prezzijiet tal-konsumatur (HICP) ta' bażi żdiedet fl-ewwel nofs tal-2011, prinċipalment permezz tal-prezzijiet għolja tal-enerġija u tal-prodotti bażiċi tal-ikel. Hekk kif il-prezzijiet tal-prodotti bażiċi laħqu l-quċċata fl-ewwel nofs tal-2011, u l-prezzijiet futuri taż-żejt qed jindikaw tnaqqis gradwali ulterjuri li se jkompli għaddej, l-inflazzjoni ta' bażi hi mistennija li tonqos gradwalment, u li se taqa' taħt it-2 % matul l-2012. Għal dak li għandu x'jaqsam mal-pressjonijiet sottostanti tal-prezzijiet, il-lakuni persistenti fl-output, li huma mistennija li jiżdiedu ħarira fil-biċċa l-kbira tal-Istati Membri fl-2012, se jkomplu jżommu lura l-inflazzjoni, filwaqt li l-pagi huma mistennija li jiżdiedu biss b'mod moderat minħabba sitwazzjoni ta' qgħad kbir. Fl-2011 l-HICP huwa mistenni li jiżdied għal 3.0 % skont il-Previżjoni tal-Ħarifa (f'konformità mal-Previżjoni tar-Rebbiegħa). [pic] L-Indikatur tas-Sentiment Ekonomiku naqas Dan l-indikatur huwa estremament volatili. Fil-fatt, wara li laħaq l-aktar valur baxx tiegħu sa mill-1990 f'Marzu 2009 (66.9), l-Indikatur tas-Sentiment Ekonomiku[4] qabeż il-valur medju tiegħu għall-perjodu bejn l-1990 u l-2010 f'April 2010 (li fil-fatt irid ikun 100). F'Marzu tal-2011 laħaq il-quċċata (107.4), iżda indika nżul qawwi fl-aħħar xhur (93.8 f'Ottubru 2011), għalkemm baqa' ferm 'il fuq mill-valuri l-iżjed baxxi esperjenzati fl-2009. [pic] KONKLUżJONIJIET F'konformità mal-klawsola ta' eċċezzjoni stabbilita fl-Artikolu 10 tal-Anness XI tar-Regolamenti tal-Persunal, il-Kummissjoni għandha teżamina jekk hemmx deterjorament serju u mhux mistenni fis-sitwazzjoni ekonomika u soċjali fl-Unjoni vvalutat fid-dawl ta' dejta oġġettiva. Barra minn hekk, skont is-sentenza tal-Qorti tal-Ġustizzja fil-Kawża C-40/10, il-Kummissjoni trid tivvaluta jekk id-dejta ekonomika u soċjali ta' hawn fuq għandhiex tiġi kkwalifikata bħala " sitwazzjoni straordinarja" "fejn skont il-metodu normali r-remunerazzjoni tal-uffiċjali ma tiġix aġġustata malajr biżżejjed". Hekk kif ivvalutat il-Kummissjoni fir-Rapport tagħha tat-13 ta' Lulju 2011, 'Deterjorament' huwa terminu użat sabiex jiddeskrivi sitwazzjoni ekonomika u soċjali li tkun sejra għall-agħar. Jekk ikunx seħħ deterjorament 'serju' tas-sitwazzjoni ekonomika u soċjali jew le, għandu jiġi ddeterminat b'referenza għad-dimensjoni kif ukoll għad-dewmien tal-impatti ekonomiċi u soċjali identifikati . Jekk ikunx seħħ deterjorament 'mhux mistenni' tas-sitwazzjoni ekonomika u soċjali jew le, għandu jitqies fid-dawl tal-veloċità u l-prevedibbiltà tal-impatti ekonomiċi u soċjali. F'dan il-kuntest, huwa partikolarment importanti li ssir distinzjoni bejn iċ-ċaqliq normali taċ-ċiklu ekonomiku u dak ikkawżat minn avvenimenti esterni. Il-previżjonijiet maħruġa mid-DĠ ECFIN fl-10 ta' Novembru 2011 jindikaw xejriet li sejrin għall-agħar għall-2011 meta mqabbla mal-Previżjoni maħruġa fir-rebbiegħa kemm fir-rigward tal-indikaturi ekonomiċi u soċjali u tal-fatt li l-ekonomija Ewropea bħalissa għaddejja minn taqlib. Madankollu, minkejja li l-indikaturi fuq perjodu ta' żmien qasir qed jindikaw tnaqqis kontinwu fl-attività ekonomika tal-UE, ir-rendiment tat-tkabbir globali għal din is-sena għadu relattivament b'saħħtu. B'mod partikolari, il-PDG huwa previst li se jkompli jikber fl-2011 b'xejra ta' madwar 1.6 %, simili għal-livell tal-2010 (2.0 %) filwaqt, li jekk nipparagunawh, naqas b'4.2 % fl-2009. L-istaġnar previst fl-aħħar kwart tal-2011 huwa mistenni li jkun limitat għal dak il-kwart filwaqt li huwa mistenni tkabbir modest tal-PDG għall-ewwel kwart tal-2012. Barra minn hekk, ir-rata tal-qgħad tibqa' stabbli fl-2011, fl-istess livell bħal fl-2010 (9.7 %) filwaqt li t-tkabbir tal-impjiegi hu mistenni li jkun pożittiv għall-ewwel darba fl-2011 (0.4 %) wara li naqas għal sentejn (-1.8 % fl-2009 u -0.5 % fl-2010). Il-kumpens fl-ekonomija totali hu previst li jibqa' fuq livell għoli fl-2011 (3.0 %) filwaqt li fis-settur pubbliku ċ-ċifra hi ħafna anqas (0.6 %) u hija konformi mat-tnaqqis fil-kapaċità tal-akkwist għall-uffiċjali tal-UE hekk kif ikkalkulat mill-metodu (-1.8 % fl-2011). Id-defiċit tal-gvern ġenerali fl-UE huwa mbassar li se jonqos ulterjorment minn kważi 7 % kemm fl-2009 u fl-2010 għal 4.7 % fl-2011 skont il-Previżjonijiet tal-Ħarifa u tar-Rebbiegħa. Il-konsolidazzjoni fiskali hi prevista li se tkompli għaddejja, bid-defiċit pubbliku mistenni li se jinżel, anki jekk id-dejn pubbliku tal-UE jibqa' preokkupazzjoni kostanti għall-ekonomija tal-UE, tal-anqas mill-2007. Minkejja li l-Previżjoni tal-Ħarifa tal-2011 tiddeskrivi b'mod ċar kuntest ekonomiku u soċjali li hu anqas favorevoli minn dak tal-Previżjoni tar-Rebbiegħa jirriżulta, minn kriterji stabbiliti fl-Artikolu 10 tal-Anness XI ta' mar-Regolamenti tal-Persunal hekk kif interpretati mill-Qorti tal-Ġustizzja, li l-UE mhix taffronta s-sitwazzjoni straordinarja fir-rigward tal-metodu hekk kif iddefinit mill-Qorti, fejn, skont il-'metodu normali', ir-remunerazzjoni tal-uffiċjali tal-UE ma tkunx aġġustata malajr biżżejjed biex tieħu inkonsiderazzjoni l-miżuri meħuda mill-Istati Membri għall-impjegati pubbliċi nazzjonali. Barra minn hekk, għalkemm se jkun hemm żieda relattivament għolja fil-kumpens għall-impjegati fl-ekonomija totali, iż-żieda fil-kumpens tal-impjegati tal-gvern ġenerali hi mistennija li tkun modesta u din se tkun riflessa fl-applikazzjoni tal-metodu. Fir-rigward tat-tbassir tal-kumpens għall-impjegati fil-gvern ġenerali, dan il-parametru huwa rifless kif xieraq fl-applikazzjoni tal-metodu fl-2011. L-impjegati tas-settur pubbliku huma mistennija li jitilfu 2.2 % tal-kapaċità tal-akkwist tagħhom, li hi konformi maċ-ċifri pprovduti mill-Istati Membri dwar l-uffiċjali nazzjonali fil-gvern ċentrali (telf ta' 1.8 % fil-kapaċità tal-akkwist). Dan it-telf fil-kapaċità tal-akkwist ikun applikat għall-impjegati ċivili tal-UE fuq il-postijiet tax-xogħol kollha permezz ta' dan il-metodu, u l-pagi reali tagħhom ikunu mnaqqsa bl-istess persentaġġ. It-telf fil-kapaċità tal-akkwist tal-uffiċjali nazzjonali u ta' dawk tal-UE jidher konformi mas-sitwazzjoni ekonomika u soċjali attwali, u din is-sitwazzjoni ma tiġġustifika l-ebda miżuri li jmorru lil hinn minn dak it-telf. Għalhekk, il-Kummissjoni mhix f'pożizzjoni li tmexxi l-klawsola ta' eċċezzjoni mingħajr ma tmur kontra l-Artikolu 10 tal-Anness XI ta' mar-Regolamenti tal-Persunal u l-każistika tal-Qorti Ewropea tal-Ġustizzja. Dan, madankollu, ma jeskludix li r-riformi strutturali fis-servizzi ċivili Ewropej għandhom jitwettqu direttament skont l-Artikolu 336 tat-TFUE. Għalhekk, il-Kummissjoni tixtieq tfakkar li l-abbozz tal-proposta għar-Reviżjoni tar-Regolamenti tal-Persunal jipproponi, fost l-oħrajn, it-tnaqqis ta' 5 % tal-impjegati fl-istituzzjonijiet u l-aġenziji kollha, iż-żieda fl-ammont ta' ħin obbligatorju tax-xogħol fil-ġimgħa għall-impjegati tal-UE għal 40 siegħa mingħajr aġġustamenti ta' kumpens fil-paga, iż-żieda fl-età tal-irtirar normali għal 65 sena, restrizzjoni sinifikanti fir-regoli tal-irtirar bikri kif ukoll miżuri relatati ma' regoli fuq il-karrieri bħal tnaqqis sinifikanti fil-pagi ta' ċerti funzjonijiet. Dan huwa f'konformità mal-miżuri meħuda jew diskussi għas-servizzi ċivili nazzjonali u se jiġġenera ffrankar konsiderevoli ta' aktar minn biljun Euro matul il-Qafas Finanzjarju Multiannwali li jmiss u ta' ammonti anki ogħla wara s-sena 2020. B'mod aktar speċifiku sabiex jiġi indirizzat t-taqbid finanzjarju reċenti u l-preokkupazzjonijiet kontinwi dwar l-iffrankar fl-amministrazzjonijiet nazzjonali u t-tnaqqis tal-baġits nazzjonali, il-Kummissjoni ddeċidiet li tipproponi żieda addizzjonali għal mhux aktar minn 6 % fit-taxxa tas-solidarjetà proposta. Jekk tiġi adottata mill-koleġiżlaturi, din iż-żieda addizzjonali jkollha impatt fuq il-pagi tal-impjegati tal-UE sal-aħħar tal-metodu rivedut propost dwar l-aġġustamenti tal-pagi u tal-pensjonijiet fis-sena 2022. Il-Kummissjoni se tippreżenta din il-proposta b'mod formali f'Diċembru 2011 hekk kif tintemm il-konsultazzjoni formali obbligatorja mal-Kumitat tar-Regolamenti tal-Persunal. Fl-aħħar nett, il-Kummissjoni tixtieq ittenni li t-tkabbir ekonomiku fl-UE hu mistenni li jistaġna fl-aħħar kwart tal-2011 u li fl-2012 huwa mistenni tkabbir ekonomiku modest ħafna. Jekk is-sitwazzjoni ekonomika tkompli tiddeterjora aktar u ġġiegħel lill-Istati Membri jieħdu azzjonijiet fuq livell nazzjonali li ma jkunux jistgħu jiġu koperti mill-applikazzjoni normali tal-metodu, il-Kummissjoni, b'konformità mal-prinċipju ta' kooperazzjoni leali kif sottolinjat mill-Qorti tal-Ġustizzja, se tipproponi li tuża l-klawsola ta' eċċezzjoni sabiex tieħu inkunsiderazzjoni l-miżuri fuq livell nazzjonali u biex tnaqqas ukoll id-dewmien fiż-żmien bejn id-dħul fis-seħħ ta' dawn il-miżuri u l-aġġustament annwali li jmiss. [1] Iċ-ċifri ta' qabel jistgħu jidhru daqsxejn differenti minħabba reviżjonijiet perjodiċi mwettqa mill-Eurostat. [2] B'konsegwenza ta' dan, huwa jirrifletti l-bidliet fir-rata tal-impjiegi u l-bidliet fil-politika tal-welfare kif ukoll il-livell tal-pagi. [3] F'din it-taqsima kollha, is-settur pubbliku jfisser il-gvern ġenerali . Is-settur tal-gvern ġenerali jinkludi l-unitajiet istituzzjonali kollha li huma produtturi oħra mhux tas-suq li l-output tagħhom hija intenzjonata għall-konsum individwali u kollettiv, u li huma ffinanzjati prinċipalment permezz ta' pagamenti obbligatorji magħmula minn unitajiet li jappartjenu għal setturi oħra, u/jew mill-unitajiet istituzzjonali kollha li huma prinċipalment involuti fir-ridistribuzzjoni tad-dħul u l-ġid nazzjonali. L-unitajiet istituzzjonali jinkludu entitajiet tal-gvern ġenerali u xi istituzzjonijiet mhux għall-profitt u fondi tal-pensjonijiet awtonomi. Is-settur tal-gvern ġenerali huwa maqsum f'erba' sub-setturi: il-gvern ċentrali, il-gvern tal-istat, il-gvern lokali u l-fondi tas-sigurtà soċjali. [4] L-istħarriġ tan-negozji u tal-konsumaturi jipprovdi opinjonijiet u aspettattivi ta' kull xahar dwar diversi aspetti tal-attività ekonomika fis-setturi differenti tal-ekonomija: l-industrija, is-servizzi, il-kostruzzjoni u l-kummerċ bl-imnut, kif ukoll il-konsumaturi. Għal kull wieħed mill-ħames setturi mistħarrġa, l-'indikaturi tal-kunfidenza' huma prodotti biex jirriflettu l-perċezzjonijiet u l-aspettattivi globali fil-livell tas-settur individwali f'indiċi b'dimensjoni waħda. Sabiex ikun jista' jsegwi l-attività ekonomika b'mod globali, l-Indikatur usa' tas-Sentiment Ekonomiku (ESI) ilu jiġi kkalkulat mill-1985, bħala somma bil-piż differenzjat ta' dawn il-ħames indikaturi.